## Odluka o uvjetima, načinu i visini doprinosa za dokup staža osiguranja radnika kojemu je radni odnos prestao uslijed prestanka rada organizacije odnosno zbog prestanka djelatnosti poslodavca

### NN 25/1990 (1.6.1990.), Odluka o uvjetima, načinu i visini doprinosa za dokup staža osiguranja radnika kojemu je radni odnos prestao uslijed prestanka rada organizacije odnosno zbog prestanka djelatnosti poslodavca

# SAMOUPRAVNA INTERESNA ZAJEDNICA MIROVINSKOG I INVALIDSKOG OSIGURANJA RADNIKA HRVATSKE

Na temelju člana 72. stava 1. Zakona o zapošljavanju ("Narodne
novine", broj 19/90) i člana 171. točke 1. Statuta Samoupravne interesne
zajednice mirovinskog i invalidskog osiguranja radnika Hrvatske ("Narodne
novine", br. 31/83, 47/83, 53/85. 23/86, 52/86, 32/89, 48/89 i 57/89),
Skupština Samoupravne interesne zajednice mirovinskog i invalidskog osiguranja
radnika Hrvatske, na sjednici 29. svibnja 1990, donosi

## ODLUKU

### o uvjetima, načinu i visini doprinosa za dokup staža osiguranja radnika kojemu je radni odnos prestao uslijed prestanka rada organizacije odnosno zbog prestanka djelatnosti poslodavca

1. Zavod za zapošljavanje može radniku, kojemu je radni odnos prestao
uslijed prestanka rada organizacije odnosno zbog prestanka djelatnosti
poslodavca, dokupiti staž osiguranja za stjecanje prava na starosnu odnosno
invalidsku mirovinu, ali najviše u trajanju do pet godina, uz uvjete i
na način utvrđen ovom odlukom.

2. Zahtjev za dokup staža podnosi radnik zajedno sa zahtjevom za priznanje
prava na mirovinu nadležnoj područnoj službi Samoupravne interesne zajednice
mirovinskog i invalidskog osiguranja radnika Hrvatske (u nastavku teksta:
Zajednica) na temelju odluke zavoda za zapošljavanje o dokupu staža osiguranja.

3. U povodu zahtjeva za dokup staža nadležna područna služba Zajednice
provodi postupak i donosi rješenje o dokupu staža osiguranja kojim utvrđuje
vrijeme dokupljenog staža i svotu doprinosa za dokup staža.

4. Protiv rješenja područne službe Zajednice o dokupu staža osiguranja
može se izjaviti žalba Centralnoj službi Zajednice u roku od 15 dana nakon
primitka rješenja.

5. Doprinos za dokup staža osiguranja utvrđuje se prema spolu, godinama
života radnika u trenutku stjecanja prava na mirovinu, mirovinskoj osnovici,
svoti starosne ili invalidske mirovine, vjerojatnom trajanju života i broju
godina, mjeseci i dana staža osiguranja koji se dokupljuje, te doprinosa
koji se plaćaju na mirovine.

6. Doprinos za dokup staža osiguranja izračunava se prema Tablicama
aktuarske matematike ("Narodne novine", broj 24/89).

7. Izračunavanje doprinosa za dokup staža osiguranja za svaki pojedini
slučaj obavlja se na slijedeći način:

- najprije se utvrđuje mirovinska osnovica od koje će se u konkretnom
slučaju odrediti mirovina;

- od utvrđene mirovinske osnovice izračunava se mjesečna svota mirovine
u postotku koji bi pripadao za minimalni mirovinski staž;

- svota mirovine pomnoži se sa 12 i tako se dobiva pripadajuća godišnja
svota mirovine;

- ukupna godišnja svota mirovine dijeli se s brojem godina potrebnog
minimalnog mirovinskog staža koji je za konkretan slučaj utvrđen kao uvjet
za stjecanje prava na starosnu ili invalidsku mirovinu;

- tako utvrđeni razmjerni dio mirovine pomnoži se s brojem godina vjerojatnog
trajanja života radnika te poveća za postotak doprinosa koji se obračunavaju
i plaćaju na mirovine (doprinosi za zdravstvenu zaštitu, doplatak za djecu,
neposrednu dječju zaštitu, za rješavanje stambenih potreba korisnika mirovine
i jednokratnu godišnju novčanu pomoć, rekreaciju i oporavak umirovljenika)
i tako se dobiva svota koja odgovara doprinosu za dokup jedne godine staža
osiguranja;

- nakon toga izračunava se ukupna svota doprinosa za određeni broj godina,
mjeseci i dana dokupa staža osiguranja.

8. U mirovinski staž kao staž osiguranja računa se samo ono vrijeme
dokupljenog staža za koje je doprinos uplaćen u cjelini.

9. Doprinos za dokup staža osiguranja uplaćuje se u korist sredstava
Zajednice najkasnije u roku od tri mjeseca od dana pravomoćnosti rješenja
o dokupu staža osiguranja. Ako zavod za zapošljavanje ne uplati doprinos
u tom roku, donijet će se rješenje o odbijanju zahtjeva za priznanje prava
na mirovinu.

10. danom stupanja na snagu Zakona o zapošljavanju prestaj važiti Odluka
o uvjetima, načinu i visini doprinosa za dokup staža osiguranja radnika
u toku predsanacijskog ili sancijskog postupka ("Narodne novine",
br. 10/89 i 20/89).

11. Ova odluka stupa na snagu slijedećega dana nakon objave u "Narodnim
novinama".

Klasa: 140-13/90-01/1435

Urbroj: 341-99-02/1-90

Zagreb, 29. svibnja 1990.

Predsjednik Skupštine Samoupravne interesne zajednice mirovinskog
i invalidskog osiguranja radnika Hrvatske

**Dušan Janjić, v. r.**

Odluka, NN 25/1990-506